Sfortunatament ħafna drabi ma napprezzawx il-valur ta' kundizzjoni tajba ta' saħħa sakemm ma jinqalgħax xi ħaġa. Niffukaw ftit wisq fuq dak li jista' jkollu effett ħażin fuq saħħitna. Iżda malli xi ħadd qrib tagħna jkollu djanjosi negattiva nieħdu xokk u għal ftit sigħat jew ġranet nieqfu u nanalizzaw il-ħajja, u napprezzawha ħafna aktar. Il-kanċer hija l-marda ta' żminijietna. Min għadda minnha jaf aktar minn ħaddieħor xi tfisser. Dwar dan il-qasam naħdem b'konvinzjoni u bl-esperjenza ta' min ra persuni qrib tiegħu ibatu mill-konsegwenzi ta' mard bħal kanċer. Inħoss li huwa d-dover tiegħi li fix-xogħol tiegħi fil-Parlament Ewropew u anke f'Malta nimbotta l-quddiem dawk il-policies li jistgħu jagħmlu differenza. Kien preċiżament minħabba dan li riċentament iffukajt fuq kwistjonijiet bħal dawk tal-Glyphosate u l-Endocrine disruptors. Meta nitkellem dwar Endocrine Disruptors, qed nitkellem dwar kimiċi li f'ċerti ammonti u b'ċertu potenza, jistgħu jaffettwaw l-ormoni u jistgħu jwasslu għal tumuri, difetti fi trabi u jistgħu anke jaffettwaw is-sistemi riproduttivi. Dawn il-kimiċi jistgħu jinstabu fi prodotti inkluż ikel, prodotti tat-tindif, kontenituri tal-plastik u kożmetiċi. Dan huwa suġġett li jinkwieta lil ħafna persuni u huwa għalhekk li l-Kummissjoni Ewropea kellha l-inkarigu li tibda tanalizza dawn il-proprjetajiet u b'mod xjentifku biex ikun magħruf jekk hemmx sustanzi li jagħmlu ħsara u jekk iva f'liema ammonti. S'issa l-Kummissjoni Ewropea sfortunatament għadha ma bdietx bil-proċess biex toħroġ bi kriterji xjentifiċi li l-bażi tagħhom tista' tanalizza dawn il-kimiċi. Smajt l-argument ta' min qed jgħid li dawn is-sustanzji jistgħu jinstabu kullimkien, allura x'nagħmlu inwerwru lin-nies? Bir-rispett kollu lejn min iġib argument bħal dan. Jiena bħala konsumatur għandi d-dritt inkun naf b'liema sustanzi huma magħmula l-prodotti li nixtri biex nuża jien u wliedi. Għalhekk li flimkien mal-grupp politiku tiegħu qed ninsti li l-Kummissjoni Ewropea tindirizza din il-kwistjoni biex nidentifikaw dawk is-sustanzi li verament huma endocrine disruptors. Hemm bżonn li l-Kummissjoni Ewropea tipproponi kriterji xjentifiċi biex tiddetermina liema sustanzi għandhom proprjetajiet li huma endocrine disruptors. Suġġett ieħor li emmint fih u ħdimt biex tittieħed direzzjoni differenti kien dwar l-użu tal-bexx magħruf bħala glyphosate. Il-glyphosate huwa tip ta' bexx li joqtol il-ħaxix ħażin imma li dwaru hemm mistoqsijiet fuq jekk jistax jkollu elementi li jwasslu għall-iżvilupp tal-kanċer. Studji xjentifiċi differenti ħarġu b'konklużjonijiet differenti dwar kemm il-glyphosate jistgħu jkollu proprjetajiet li jwasslu għal kanċer jew le. Għalhekk li hemm bżonn ta' analiżi indipendenti dwar il-klassifikazzjoni tal-glyphosate. Partikolarment għaliex dan il-bexx jintuża wkoll f'postijiet pubbliċi fejn ikun hemm ukoll it-tfal. Hemm min qed jgħid li m'hemmx alternattiva għal użu tal-glyphosate, madanakollu hemm studji, inkluż l-JKI, studju li juru li l-glyphosate jista' jiġi phased out jew anke mwaqqaf hu li pass bħal dan huwa teknoloġikament u anke ekonomikament possibbli. Jiena vvutajt kontra l-użu tal-glyphosate u nħossni kburija li pajjiżna kellu l-uniku Gvern li poġġa l-interess tan-nies tiegħu qabel kull interess ieħor. Numru ta' pajjiżi oħra astjenew u dawn flimkien wasslu biex ma dan il-bexx ma jiġix approvat awtomatikament. Dan huwa suġġett li se nibqa' naħdem fuqu sew fil-Parlament Ewropew u anke f'Malta għax nemmen li s-suġġett tas-saħħa pubblika u l-ambjent jirrikjedi kuxjenza akbar minn kull wieħed u waħda minnha biex flimkien nieħdu d-deċiżjonijiet li jistgħu jagħmlu differenza pożittiva.